อลิอันซ์ซี.พี.งัดแคมเปญดูดเบี้ยครึ่งปีหลัง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — อลิอันซ์ ซี.พี. ปล่อย 3 หมัดเด็ดสู้ศึก เล็งปีนี้เบี้ยรวม 2,200 ล้าน
นายปกิต เอี่ยมโอภาส ประธานเจ้าหน้าที่บริหารและกรรมการผู้จัดการใหญ่ บริษัท อลิอันซ์ ซี.พี.ประกันภัย เปิดเผยว่า บริษัทยังยืนแผนการเติบโตทางธุรกิจเพิ่มขึ้น 57% เมื่อเทียบกับปี 2552 ที่ผ่านมา หรือมีเบี้ยรับรวม 2,200 ล้านบาท แม้ว่าไตรมาส 2 จะมีเหตุการณ์ความไม่สงบทางการเมือง
ในครึ่งปีหลังบริษัทประกันวินาศภัยหลายแห่งจะมีการแข่งขันทางการตลาดอย่างรุนแรง เพื่อให้ธุรกิจเติบโตตามแผนที่วางไว้ ซึ่งบริษัทได้วาง 3 แนวทางการต่อสู้ทางการตลาดประกอบด้วย 
กลยุทธ์ที่ 1 การออกแบบประกันใหม่ๆ ที่ตรงใจกับความต้องการของตลาด โดยขณะนี้เริ่มปล่อยแบบประกันอุบัติเหตุส่วนบุคคลที่เจาะกลุ่มลูกค้าเฉพาะออกมาถึง 3 กลุ่ม คือ กลุ่มผู้หญิง กลุ่มวัยทำงาน และกลุ่มผู้สูงอายุ โดยกลุ่มผู้สูงอายุจะรับประกันจนถึงอายุ 75 ปี มีความแตกต่างตรงที่มีค่ารักษาพยาบาลจากอุบัติเหตุ และ คุ้มครองกระดูกแตกจากอุบัติเหตุ ราคาเบี้ยประกันภัยเริ่มต้นที่ 2,000 บาท ความคุ้มครอง 1 แสนบาท ไม่ต้องตรวจสุขภาพ
กลุยุทธ์ที่ 2 การขยายตลาดต่างจังหวัดให้มากขึ้น มีส่วนแบ่งรายได้เป็น 25% ภายใน 3 ปี กลยุทธ์ที่ 3 การเพิ่มคุณภาพบริการด้านประกันภัยรถยนต์ 
"ในแง่ของคนที่สำรวจภัยปีนี้เป็นปีแรกที่จะทำหวังจะมีสัดส่วน 20% และจ้างบริษัทภายนอก 80% แต่ปีหน้าจะเพิ่มคนของเราเป็น 40% และปีที่ 3 จะเพิ่มเป็น 50%"นายปกิต กล่าว
ล่าสุด บริษัทได้ร่วมมือกับ บริษัท ทรูมูฟ ในการให้บริการประกันอุบัติเหตุส่วนบุคคลแก่ลูกค้าทรูมูฟ รายเดือนฟรี เพียงสมัครผ่านโทรศัพท์ซึ่งปีนี้ทำเป็นปีที่ 3 คาดว่าจะมีลูกค้าสมัครรับความคุ้มครอง 2 แสนราย จาก 2 ปีที่ผ่านมามี 1.8 แสนราย ซึ่งปีนี้ได้เพิ่มค่าชดเชยรายได้จาก 3,000 บาทต่อครั้ง เป็น 5,000 บาทต่อครั้ง โดย 2 ปีที่ผ่านมามีการจ่ายสินไหมทดแทนไปแล้ว 2 ล้านบาท
"เราหวังที่จะต่อยอดทางธุรกิจจากลูกค้ากลุ่มนี้ซึ่ง 2 ปีแรก เราสามารถขายประกันอุบัติเหตุบุคคลรายเดี่ยวให้ฐานลูกค้ากลุ่มนี้ได้ 1 หมื่นราย และ ปีนี้คาดว่าจะได้อีก 1 หมื่นราย"นายปกิต กล่าว